**Savanorystė – tai dovana ne tik kitiems, bet ir sau, savo vaikui**

Tėvų savanorystė darželyje paįvairina ugdomąjį procesą ir teigiamai veikia vaikų savivertę, skatina pasitikėjimą savimi. Vaikai tampa veiklesni, smalsesni, o tai tiesiogiai siejasi su geresniais jų pasiekimais.

Kovo 18 dieną ,,Karlsono mažylių“ grupėje svečiavosi Ugnės K. tėtis – Juozo Vitkaus inžinerijos bataliono karys. Dažnai Ugnės tėvelis ateina į darželį pasiimti savo dukros, tačiau su kareiviška uniforma ir sunkia kuprine ant pečių grupės draugai jį matė pirmą, na, gal antrą kartą. Visiems nepaprastai įdomu buvo, kas gi toje kuprinėje. Gal ginklai? - spėliojo vaikai. Ne, ginklų čia nebuvo. Bet buvo visko, ko kariui gali prireikti netikėčiausiose situacijose. Pradedant nuo kilimėlio, kuris buvo susuktas ir pritvirtintas prie kuprinės viršaus, toliau talpiai kuprinėje tilpo atsarginiai kareiviški rūbai, batai, batų valymo priemonės, neperšlampami drabužiai, palapinė, miegmaišis, kastuvas, dujų balionas, katiliukas, puodukas, netgi šiukšlių maišai ir dar daug daug visko, ko nespėjome net įsiminti. Kai visi kario daiktai buvo išimti ir išdėlioti, tai ant grupės kilimo neliko tuščio tarpelio. Tokią kuprinę pakelti ir užsidėti ant pečių gali tik gerai fiziškai pasiruošęs karys.

Tačiau įdomiausia dalis – kareiviška košė, kuri buvo šildoma čia pat grupėje ant kilimo. Na ir gardumas. Apsukus vieną ratelį ir po šaukštelį paragavus kareiviškos košės, visi vaikai šaukė: ,,dar noriu, kokia skani“. Ir tik, kai lėkštė ištuštėjo, vaikai patenkinti nurimo, nes dar laukė kareiviškas gėrimas, duonelė ir šokoladas su medum. ,,Ką, kareiviai valgo saldumynus? – stebėjosi Simas, vos išlaukdamas savo eilės, kol pats galės paragauti.

Užvalgę kareiviškos košės, vaikai matyt stipresni pasijuto, nes visi panoro pakelti kuprinę, užsidėti liemenę, šalmą. Na, kuprinės nei vienam nepavyko ir iš vietos pajudinti, o štai šalmą pasimatavo visi.

Daug įspūdžių, gerų emocijų ir patenkintas smalsumas – visa tai liko vaikams po šio susitikimo.

Dėkojame Ugnės tėčiui – Juozo Vitkaus inžinerijos bataliono kariui, radusiam laiko ir taip įdomiai pristačiusiam savo profesiją.

*Vaikų mintys:*

*,,Mane nustebino, kad šitaip sunkiai kareiviai neša“, - mintimis dalinosi Mileta.*

*,,Kareiviai turi labai daug gerų daiktų. Labai patiko toks prietaisas, kur galima užkurt ugnį. Norėčiau tokį turėti“, - pavydėjo Tajus.*

*,,Labai patiko fotkintis su liemene ir šalmu“, - džiaugėsi Ugnė V.*

*,,Man tai patiko kareiviška košė, skanesnė, negu darželyje“,- komentavo Enrika.*

*,,Kareiviai ne taip kaip mes kepam maistą ant keptuvės, bet kepa maiše“, - pasakojo Mileta apie košės šildymą.*

*,,Aš kėliau kuprinę ir pakėliau“, - gyrėsi Tadas, nes nepastebėjo, kad jam kelti padeda Ugnės tėtis.*

*Informacija ir nuotraukos priešmokyklinės ugdymo pedagogės Audronės Domanaitienės*